เบี้ยครึ่งปีโตฉลุย สินทรัพย์พุ่ง 14%
คปภ.เผยครึ่งปีแรกเบี้ยประกันยังโต 5% ทำได้ 3.8 แสนล้านบาท
13 ก.ย. 2559

คปภ.เผยครึ่งปีแรกเบี้ยประกันยังโต 5% ทำได้ 3.8 แสนล้านบาท
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วงครึ่งปีแรกที่ผ่านมา (ม.ค.-มิ.ย.) ธุรกิจประกันภัยทั้งระบบทำเบี้ยรับตรงได้ 3.82 แสนล้านบาท เติบโต 5.07% เมื่อเทียบกับช่วงเดียวกันของปีก่อน และมีสัดส่วนเบี้ยประกันภัยต่อผลิตภัณฑ์มวลรวมของประเทศ (จีดีพี) อยู่ที่ 7.9%
ทั้งนี้ ธุรกิจประกันภัยมีสินทรัพย์รวมทั้งสิ้น 3.33 ล้านล้านบาท เติบโตถึง 14.6% แบ่งเป็นสินทรัพย์ลงทุน 2.77 ล้านล้านบาท เติบโต 5.7% เมื่อเทียบกับช่วงเดียวกันของปีก่อน โดยแบ่งเป็นสินทรัพย์ลงทุนของประกันชีวิต 2.47 ล้านล้านบาท เป็นสัดส่วน 86.1% ของสินทรัพย์รวมของประกันชีวิต
อย่างไรก็ตาม สินทรัพย์ลงทุนส่วนใหญ่มีความเสี่ยงต่ำ เช่น พันธบัตร ตั๋วเงิน หุ้นกู้ มีมากที่สุด 2.25 ล้านล้านบาท เป็นสัดส่วน 83.7% ของสินทรัพย์ลงทุนประกันชีวิต และเติบโตจากช่วงเดียวกันของปีก่อน 21.29% ซึ่งหากพิจารณาอัตราส่วนความคุ้มครองผู้เอาประกันภัยของธุรกิจประกันชีวิตอยู่ที่ 126% แสดงให้เห็นว่าธุรกิจประกันชีวิตมีความมั่นคง มีสินทรัพย์ลงทุนเพียงพอต่อหนี้สินผู้เอาประกันภัย
สำหรับสินทรัพย์ลงทุนของประกันวินาศภัยมี 2.95 แสนล้านบาท เป็นสัดส่วน 64.7% ของสินทรัพย์รวมของประกันวินาศภัย ซึ่งสินทรัพย์ลงทุนส่วนใหญ่มีความเสี่ยงต่ำ โดยเมื่อพิจารณาเงินสดและสินทรัพย์สภาพคล่องของประกันวินาศภัย พบว่ามีสินทรัพย์สภาพคล่องรวมทั้งสิ้น 3.04 แสนล้านบาท เติบโตจากช่วงเดียวกันของปีก่อน 2.78%